དམ་པའི་རྒྱུ་ཡེ་ཤེས་སྐྱེན་འོད་དང་ཁ་དོག །བྱེད་པའི་ལས་ཀྱི་སྒྲོན་མ་སྐྱེད་པར་བྱེད་དོ། །དེ་ཡང་རྩ་ལྟར་སྐུར་སྨིན་པར་བྱེད་དོ། །རྩ་རྣམས་སྟོང་པར་སྒྲོན་མ་དང་། ཤེས་རབ་རང་བྱུང་སྒྲོན་མ་དང་། དབྱིངས་རྣམ་པར་དག་པའི་སྒྲོན་མའོ། །འབྲས་བུ་དབྱིངས་ཡེ་ཤེས་འདུ་འབྲལ་མེད་པའོ། །རང་བཞིན་གྱི་ཐིག་ལེ་ནི། མཉམ་བཞག་གི་དུས་ན་ཆོས་ཉིད་རྣམ་པར་དག་པའི་ཐིག་ལེ་སྣང་བའི་དུས་ན་དབྱིངས་ཀྱི་ཐིག་ལེ། དེ་ལས་འཕེལ་བ་བྱུང་བའི་དུས་ན་དབྱིངས་རྣམས་པར་དག་པའོ། །དེ་ཉིད་རྫོགས་པའི་དུས་ན་ཀུན་ཏུ་བཟང་པོའི་ཐིག་ལེ། དེ་ཕྱིར་ཤར་བའི་དུས་ན་ཡེ་ཤེས་ཆེན་པོའི་ཐིག་ལེའོ། །དེས་ལྔ་པ་ལམ་གང་ནས་འབྱུང་བ་་བསྟན་པའོ། །ད་དྲུག་པ་སྒོ་གང་ལ་འཆར་བ་ནི། སྒོ་ནི་མིག་ནས་འཆར་ཏེ། དེ་ཡང་འབྱུང་བའི་དྭངས་མ་ལྟེ་བའི་རྩ་མདུད་དུ་སྤྱན་གཉིས་རྩ་གསུམ་གྱིས་འབྲེལ་ཏེ། དེ་ཡང་ལྟེ་བ་ནས་སྙིང་ཁར་སྦྲེལ། དེ་ནས་མགྲིན་པར་སྦྲེལ། དེ་ནས་ཀླད་པ་དུང་ཁང་དུ་གཡས་སུ་འཁྱིལ་བའི་རྩ་བཞི་ལས། དབང་པོའི་ཡུ་བ་ལ་འཆར་བར་བྱེད་པའི་རྩ། རྩ་བ་གཅིག་ལ་རྩེ་མོ་ལྔར་གྱེས་ནས་སྒོ་ལྔ་སོ་སོའི་རྟེན་བྱེད། དེ་ལ་སྐྱོན་ཡོན་དབང་པོ་དྭངས་བྱེད་ཀྱི་རྩ་ཞེས་བྱ་བ་ཁ་ཆེ་ལ་རྩ་བ་ཕྲ་བ་བ་མེན་རྭ་ལྟ་བུ་རྩ་གཉིས་གནས་སོ། །མིག་གཉིས་ཨ་འབྲས་ཀྱི་དྭངས་མ་བརྟེན་ནས་འཁོར་བ་དང་འདས་པ་གཉིས་ཀ་འཛིན་པས་ན། དཀར་ནག་ཕྱེད་པའི་ཆུ་བཞིན་དུ་བྱུང་བས་རྒྱངས་ཞགས་སྒྲོན་མ་ཞེས་བྱ་བ་མིག་དྭངས་པ་ལ་བྱའོ། །དེ་ལ་བརྟེན་ནས་ཐིག་ལེ་སྟོང་པའི་སྒྲོན་མ་རྨ་བྱའི་མདངས་ལྟ་བུ་འཆར་རོ། །དེའི་གདངས་དབྱིངས་རྣམ་པར་དག་པའི་སྒྲོན་མ་ཡི་གེའི་ན་རོ་ལྟ་བུ་འཆར་རོ། དེའི་རྩལ་ཤེས་རབ་རང་བྱུང་གི་སྒྲོན་མ་ཤེས་པའི་རྩལ་དུ་མར་འཆར་རོ། །སྤྱི་བོ་ཚངས་པའི་བུ་ག་ནས་རིག་པ་རྟོག་པ་མེད་པའི་སྐུའི་གདངས་སུ་འཆར་རོ། །དེ་སྐད་དུ་ཡང་ཐལ་འགྱུར་ལས། ཡེ་ཤེས་འཆར་བའི་སྒོ་ཉིད་ནས། །ལུས་བཅུད་དྭངས་མ་ཀུན་འདུས་པའི། །ཙཀྵུ་ཞེས་པའི་སྒོ་ནས་ཐོན། །གཉིས་ཀྱི་ཆ་འཛིན་སྣང་བ་སྟོན། །སྐྱེད་ཅིང་རྩ་ལ་འབྲེལ་འབྱུང་བའི། །རྩེ་མོ་ལས་ནི་ཅིག་གྱུར་པ། །དབང་པོའི་ཡུལ་ལ་འཆར་བྱེད་པའི། །གཉིས་ལ་ཡལ་ག་ལྔ་ཡོད་པའི། ། སོ་སོའི་དབང་པོའི་སྒོ་ལ་སྣང་། ཁྱད་པར་སྐྱོན་ཡོན་དྭངས་འབྱེད་པའི། །བ་མེན་རྭ་འདྲ་འཁྱིལ་བ་ལས། །ཨ་འབྲས་ཞེས་པས་དཀར་ནག་ཕྱེད། །རེག་ཅིང་གཟུགས་རྣམས་འཛིན་པ་དང་། །ཤེས་པའི་རང་རྩལ་རྫོགས་པར་སྟོན། །འདི་ལས་ཡེ་ཤེས་ལྔ་བྱུང་སྟེ། ཞེས་པ་དང་། སྒྲོན་མེ་འབར་བ་ལས་ཀྱང་། ཀླད་པ་དུང་ཁང་དཀར་པོ་ནས། །གཡས་སུ་འཁྱིལ་བ་གསུམ་ཡོད་པའི། །རྩ་ནི་བ་མེན་རྭ་དབྱིབས་འདྲ། །དབང་པོའི་དྭངས་མ་ཀུན་འདུས་ནས། །དབང་པོའི་ཡུལ་ལ་འཆར་བྱེད་པའི། །རྩ་བའི་ནང་ན་འདི་ཉིད་གནས། །དེ་ཡང་ཕ་མའི་ཆ་ཉིད་ལས། །དཀར་ནག་འདྲེས་པ་ཉིད་དུའོ། །འཆར་བའི་སྒོ་ནི་མིག་ཉིད་རང་། ཞེས་བྱ་དང་། མུ་ཏིག་ཕྲེང་བ་ལས། འགྲོ་བའི་ལམ་ནི་མཐོར་བྱེད་སྒོ ། དེ་ཉིད་གཡས་དང་གཡོན་གཉིས་དབུས། །སྒྲོན་མེ་འབར་བའི་ཚུལ་དུ་གནས། །ཐིག་ལེ་སྟོང་པའི་སྒྲོན་མ་དང་། །དག་པ་དབྱིངས་ཀྱི་སྒྲོན་མ་དང་། །ཤེས་རབ་རང་བྱུང་སྒྲོན་མ་དང་། །རྒྱར་ཞགས་ཆུའི་སྒྲོན་མ་ནི། །མཐོང་བྱེད་ཡུལ་ལ་སྣང་པའོ། །རིག་པ་རྟོག་མེད་ལུ་གུ་རྒྱུད། །བདེ་ཆེན་ཚངས་པའི་སྒོ་ནས་ནི། །དཔེར་ན་གསེར་གྱི་ལུ་གུ་རྒྱུད། །བཟོ་བོ་མཁས་པས་ལེགས་བརྒྱུས་པའི། །ལུ་གུ་རྒྱུད་ནི་འབྲེལ་ཆགས་སོ། །ཞེས་གསུངས་སོ། །བྱེ་མ་ལས། གསལ་བ་དྲང་ཐད་ཨ་ཝ་དྷུ་ཏིའི་ནང་། །མུ་ཏིག་འཕྲེང་བརྒྱུས་བཞིན་དུ་ཕུལ་ལ་སྣང་། །ཞེས་གསུངས་སོ། །དེ་དག་ལ་བརྟེན་ནས་ཆོས་ཉིད་མངོན་གསུམ་གྱི་སྣང་བ་ད་ལྟ་ཉིད་དུ་གཏན་ལ་དབབ་དུ་བཏུབ་པའོ། །དེ་ལྟར་ན་ཡིད་སྤྱོད་ཚིག་གིས་སྒྲོ་བཏགས་སུ་མེད་པས། ཡིད་སྤྱོད་འཛིན་པའི་ལྟ་བ་ལས་འདས་པས་ན་ཆོས་ཉིད་མངོན་གསུམ་གྱི་གནད་དོ། ། དེས་ནི་སྒོ་གང་ལ་འཆར་བ་བསྟན་ནས། ད་ནི་བདུན་པ་སྒོ་གང་ལས་བྱུང་བའི་ཡེ་ཤེས་དང་ཡུལ་གང་ལ་སྣང་བ་བསྟན་པ་ནི། ཡུལ་ཕྱི་དབྱིངས་ནམ་མཁའ་སྟོང་པ་སྤྲིན་དང་བྲལ་བ་ལ་སྣང་སྟེ། དེ་ཡང་ཡུལ་སྟོང་པ་ལ་རིག་པ་སྟོང་པ་འཆར་བའི་གཞི་ཡིན་པས་སོ། །དེ་ལྟར་ཡང་ཕ་རོལ་ཏུ་ཕྱིན་པ་ལས་ཀྱང་། །རྣལ་འབྱོར་ནམ་མཁའི་བྱ་ལམ་གནས། །ཞེས་པ་དང་། ནམ་མཁའི་རྟོག་པ་སྐྱེ་མེད་ཅིང་། ཞེས་པ་ལ་སོགས་པ་གཞན་བསམ་གྱིས་མི་ཁྱབ་པ་དང་། འདི་ཉིད་རང་གི་ལུགས་ནི། གསལ་བ་མང་པོ་བསྟན་པ་རྣམས་བརྗོད་པར་བྱའོ། །ནང་གི་ཡུལ་དབྱིངས་རྣམ་པར་དག་པའི་སྒྲོན་མའི་ནང་དུ་འཆར་བྱེད་དོ། །དེ་ལྟར་ཡང་། ཕྱི་དང་ནང་ཀུན་ཆོས་ཀྱི་དབྱིངས། །རྣམ་པར་དག་པའི་སྤྱོད་ཡུལ་ལས། །སངས་རྒྱས་སེམས་ཅན་གཉིས་སུ་མེད། །སྤང་བྱ་སེམས་གཉིས་མེད་ལས་དོན་གྱི་གཉིས་མེད་མུ་མཐའ་དང་བྲལ་བའི་ལྟ་བ་ཞེས་བྱའོ། །ཐལ་འགྱུར་ལས། ཡུལ་ལ་སྣང་བའི་མཚན་ཉིད་ནི། །ནམ་མཁའ་སྔོ་སངས་རྫི་མེད་ལ། །འོད་དང་ཁ་དོག་དབྱིབས་ཉིད་དང་། །ཡེ་ཤེས་ལྔ་ཡི་མཚན་ཉིད་གསལ། །ཞེས་པ་དང་། དབྱིངས་ནི་ཕྱི་དང་ནང་དུ་སྟེ། །ཕྱི་ནི་སྤྲིན་བྲལ་ནམ་མཁའ་འཛིན། །ནང་ནི་སྒྲོན་མ་ལམ་དུའོ། །ཞེས་པ་དང་། སྤྲིན་བྲལ་ཕྱྀ་ཡུལ་སྟོང་པ་ལ། རྣལ་འབྱོར་ནམ་མཁའི་བྱ་ལམ་གནས། །ཞེས་པ་དང་། ཡི་གེ་མེད་པ་ལས་ཀྱང་། དེ་ཡང་ནམ་མཁའི་ངང་ལ་རྣམ་པར་གསལ། །ཞེས་པ་དང་། མིག་ཟུར་ཉིད་ལས་དབྱིངས་འབྱུང་བ། །ཞེས་པ་ལ་སོགས་པ་དང་རྒྱུད་བཅུ་བདུན་ལས་གསུངས་སོ། །ཡུལ་མེད་པ་ལས་ཆོས་ཉིད་མངོན་སུམ་དུ་སྣང་བའི་ཕྱིར། མཚན་བརྗོད་ལས། སངས་རྒྱས་ཀུན་གྱི་མངོན་གསུམ་པ། །ཞེས་པ་ལ་སོགས་པ་མང་དུ་གསུངས་སོ། །ཡི་གེ་མེད་པ་ལས་ཀྱང་། སྐྱེ་བ་མེད་པའི་མངོན་གསུམ་སངས་རྒྱས་ཀྱིས། །ཡུལ་མེད་རྣམ་པར་དག་པའི་སྣང་བ་མཐོང་། །ཞེས་པ་དང་། རྡོ་རྗེ་སེམས་དཔའི་རྒྱུད་སྒྱུ་འཕྲུལ་ལས་ཀྱང་། བྱིན་གྱིས་བརླབས་དང་མངོན་གསུམ་པ། །ཞེས་བྱ་བ་ལ་སོགས་པ་གཞན་ལས་ཀྱང་མང་དུ་གསུངས་སོ། །འདི་ཉིད་ལས་ཀྱང་མང་དུ་ཤེས་པར་བྱའོ། །དེས་ནི་ཡུལ་གང་ལ་འཆར་པ་བསྟན་ཏོ། །དེ་ཡན་ཆད་ཀྱིས་རྟོགས་པར་བྱ་བའི་དོན་དངོས་པོའམ་གནས་ལུགས་བསྟན་ཏེ། དང་པོ་དང་གཉིས་པའི་སྟོད་ཀྱིས་ཐོག་མ་གཞིའི་གནས་ལུགས་སྟོན་པ་ནི། གཉིས་པའི་པདྨོ་དང་གསུམ་པ་ནས་བཟུང་སྟེ། བདུན་པའི་བར་གྱིས་རྟེན་གྱི་གང་ཟག་གི་གནས་ལུགས་བསྟན་ནོ། །དེ་རྟོགས་པར་བྱེད་པའི་ཐབས་བརྒྱད་པ་དགུ་པ་བཅུ་པ་གསུམ་ཡིན་ནོ། །རྟོགས་པ་མངོན་དུ་གྱུར་པ་མཐར་ཐུག་འབྲས་བུའི་གྲོལ་བ་ནི། བཅུ་གཅིག་པར་བསྟན་པ་ཡིན་ནོ། ། ད་ནི་བརྒྱད་པ་ཉམས་སུ་ཇི་ལྟར་བླངས་བའི་ཐབས་ལ་གཉིས་ཏེ། སྔོན་དུ་རྟེན་ཁྱད་པར་ཅན་སྒྲུབ་པ་པོ་སྨིན་པར་བྱེད་པའི་ཐབས་དབང་དང་། སྒྲོལ་བར་བྱེད་པའི་ཐབས་བླ་མའི་གདམས་ངག་ཉམས་སུ་བླངས་པའོ། །དབང་ལ་བླ་མ་མཚན་ཉིད་གདེངས་དང་ལྡན་པ་དང་། སློབ་མ་སྣོད་དང་ལྡན་པ་དགོས་པའི་ཕྱིར། དང་པོ་བླ་མའི་མཚན་ཉིད་བརྟགས་པ་ནི། མཚན་ཉིད་དང་མི་ལྡན་པའི་བླ་མ་སྤངས་པར་བྱ། གདམས་པ་སྣ་རེ་ཙམ་མམ། ཡོན་ཏན་མེད་པའི་བླ་མ་ནི་འབྲས་བུ་མི་འབྱིན་པའི་སྟེང་དུ་གཉིས་ཀ་ངན་སོང་འཁྲིད་པར་བྱེད་པས་ན། རང་ཤར་ལས། མི་ཤེས་ང་རྒྱལ་ཆེན་པོ་དང་། །བླུན་རྨོངས་ཚིག་ཕྱིར་འབྲེང་པ་དང་། །གསང་སྔགས་དོན་ལ་མི་དགོངས་དང་། །གཞན་གྱི་ཞེ་གཅོད་ཁེངས་ཚིག་དང་། །ལོག་པའི་ལམ་ལ་ཞུགས་པ་དང་། །དབང་གི་དཀྱིལ་འཁོར་ཞལ་མ་མཐོང་། །དམ་ཚིག་འཆལ་བར་གྱུར་པ་དང་། །དྲིས་པ་དག་ལ་ལེན་མི་ཐེབས། །ཐོས་ཆུང་ང་རྒྱལ་ཆེ་བ་དང་། །སློབ་དཔོན་མ་བརྟག་སློབ་མའི་བདུད། །ཅེས་རང་གི་སར་བཅིངས་ནས་གཞན་གྱི་སར་མི་སྟོང་པའོ། ། མཚན་ལྡན་གྱི་བླ་མ་དམ་པ་བརྟེན་པར་བྱ། དེ་ཡང་བདག་དད་པ་ལྡན་པ་གཅིག་གིས་བློ་ཡངས་ཤིང་རྒྱུད་ལ་མཁས་པ། སྤྱིར་གསང་སྔགས་ཀྱི་རྒྱུད་སྡེ་མང་པོ་ཤེས་པ། ཁྱད་པར་རྒྱུད་ཀྱི་ཕུར་པ་འདོན་ཤེས་པ། རྒྱུད་ཚིག་རྣམས་ལག་ལེན་དུ་སྟོན་ཤེས་པ། དེས་ཀྱང་མི་ཆོག་སྟེ། གོམས་ཤིང་འདྲིས་པ་སྒྲུབ་པ་ལ། བསྙེན་བསྒྲུབ་ཡན་ལག་བཞིའི་ལག་ལེན་སྟོན་ཤེས་པ། རྦེད་རྦད་གསད་པའི་སྔགས་ཀྱིས་སྲུང་ཟློག་ལ་མཁས་པའི་ནུས་པ་ཐོན་པ། དེས་ཀྱང་མི་ཆོག་སྟེ། རྟོགས་ཤིང་ལྟ་བ་ལ་མཁས་པ། ཕྱིའི་ལྟ་བ་ཐེག་པ་རིམ་པ་དགུ་རྣམས་ཤེས་ཤིང་རྟོགས་པ་དང་། རང་གི་ལྟ་བ་ལ་མཁས་པ་ཆོས་ཉིད་མངོན་སུམ་དུ་མཐོང་བའོ། །དེའི་སྟེང་དུ་ཉམས་སུ་བླངས་ཤིང་ཉམས་མྱོང་ལ་མཁས་པ་ནི། བླ་མ་དེ་ཉིད་འཇིག་རྟེན་གྱི་བྱ་བ་བཏང་ནས་ཉམས་སུ་ལེན་པ། བྱ་བ་དང་ལས་ཀ་ལ་བློ་མ་ཞུགས་པར། གྲོགས་སྤངས་ནས་རི་ཕུག་དང་དགོན་པ་བརྟེན་པའོ། །དེ་ལྟར་རང་ཡང་ཉམས་སུ་ལེན་པ་ལ་མི་འདའ། གཞན་ཡང་ཉམས་སུ་ལེན་དུ་འཇུག་པའོ། །ཉམས་སུ་མྱོང་བ་ཐུན་མོང་མ་ཡིན་པ་སྐྱེས་པའོ། །དེ་ཡང་འཇིག་རྟེན་གྱི་སྤྱོད་པ་སྤངས་ཤིང་སྙིང་རྗེ་ཆེ་བ། བྱམས་སེམས་ཆེ་བ་དང་། གཏོང་ཕོད་ཆེ་བ་ལ་སོགས་པའོ། །ཐལ་འགྱུར་ལས། མཚན་ཉིད་རྫོགས་པའི་བླ་མ་ནི། །ཡོན་ཏན་ཀུན་གྱི་འབྱུང་ཁུངས་ཞིང་། །རྫོགས་པའི་བྱང་ཆུབ་གཞི་འཛིན་ནོ། །རྩ་བ་ཡན་ལག་བླ་མ་གཉིས། །སོ་སོའི་མཚན་ཉིད་ཚང་བ་ལ། །ཞེས་གསུངས་སོ། །དེ་གང་ཞེ་ན། རང་ཤར་ལས། གསང་སྔགས་གསང་བའི་རྒྱུད་ལ་མཁས། །ཕྱི་ནང་སྒྲུབ་ཐབས་ཐམས་ཅད་བྱེད། །ལྟ་བའི་དོན་ལ་མི་འདའ་ཞིང་། །ཕྱི་ནང་གསང་བའི་བྱ་བ་བརྟག །ཡོན་ཏན་ནོར་བུ་རིན་ཆེན་ལྟར། །ཟད་མཻད་གཏེར་ལ་ལོངས་སྤྱོད་པའོ། །ཞེས་གསུངས་སོ། །དེ་ནས་བླ་མས་སློབ་མའི་སྣོད་བརྟག་པ་ནི། བླ་མའི་ཡོན་ཏན་མཐོང་བར་སྐྱོན་རྣམས་བརྗོད་པ་ནི་སྤངས་བར་བྱའོ། །ཡང་དེ་ཉིད་ལས། བཀུར་སྟི་ཕུ་དུད་མི་བྱེད་ཅིང་། །གསང་སྔགས་འཆོལ་བར་སྤྱོད་པ་དང་། རིགས་རྒྱུད་མེད་ཅིང་ང་རྒྱལ་ཆེ། །ཤེས་རབ་ཆུང་བར་གྱུར་པ་དང་། །བཀའ་དྲིན་ཁྱད་དུ་བསད་པ་དང་། །རང་གི་རིགས་རྒྱུད་བརྗོད་པ་དང་། །དོན་མེད་འཆལ་པར་གྱུར་པ་དང་། ། སློབ་མ་མ་བརྟགས་སློབ་དཔོན་དགྲ། །ཞེས་གསུངས་སོ། །སྣོད་དང་ལྡན་པ་བསྟན་པར་བྱ་བ་ནི། དེ་ལྟ་བུའི་བླ་མ་ལ། བདག་དད་པ་ཆེ་བས་འཁོར་བའི་བྱ་བ་སྤངས་ནས། ཆོས་ཀྱི་བྱ་བ་མ་ཡིན་པ་མི་བྱེད་པ། གཏོང་ནུས་པ་སྟེ་བདོག་པ་ཐམས་ཅད་བླ་མ་ལ་གཏོང་ནུས་པ། ཤེས་རབ་ཆེ་ཞིང་ཐེག་པ་ཆེན་པོ་ལ་མོས་པ། བརྩོན་འགྲུས་ཆེ་བས་དུས་ཐམས་ཅད་དུ་བླ་མའི་གདམས་ངག་དང་མི་འབྲལ་བ། འཁོར་བ་ལ་ཞེན་པ་ལོག་པ་ནི་སྔོན་སྦྱངས་རྫོགས་པ་ཆེན་པོའི་སྣོད་དུ་རུང་བའོ། །ཐལ་འགྱུར་ལས། དད་དང་ཤེས་རབ་ལྡན་པ་དང་། །མོས་ཤིང་འཁྲུལ་ནོར་མེད་པ་དང་། །བརྗོད་བྱ་རྣམས་ལ་འཁྲུལ་ནོར་མེད། །དབང་པོ་གསལ་བས་བླ་མ་བསྟེན། །ལྟ་བ་སྒོམ་པ་འཛིན་པ་ནི། །དད་པ་རབ་དང་བརྩོན་འགྲུས་ལྡན། །སྟོན་པར་གུས་ཤིང་བླ་མར་གུས། །བརྟུལ་ཤུགས་ཆེ་ལ་སྡིག་པ་འཛེམ། །འགྱུར་མེད་རབ་ཏུ་བརྟན་པོར་འཛིན། །ཅེས་གསུངས། རང་ཤར་ལས། དད་པའི་སྟོབས་དང་བརྩོན་འགྲུས་ཆེ། །ཤེས་རབ་ཆེ་ཞིང་འཛིན་ཆགས་མེད། །དམ་ཚིག་ལྡན་ཞིང་སྒྲུབ་ལ་བརྩོན། །སློབ་དཔོན་ཇི་སྐད་གསུངས་པར་བྱེད། །ཅེས་སོ། །རང་བཞིན་རྫོགས་པ་ཆེན་པོའི་སྣོད་དུ་རུང་བ་ནི། རྣམ་རྟོག་བབས་ཀྱིས་ཆུང་བ། སྤྱོད་ལམ་ཡངས་པ་བཟུང་འཛིན་བབས་ཀྱི་ཆུང་བ། ལུས་ངག་ལ་གྱིད་དྷའི་ལྷོད་ཡོད་པ། དལ་ཆག་ཤིང་སྡུག་བསྔལ་མི་བྱེད་པ་ནི། ཡང་ཐལ་འགྱུར་ལས། ཡང་ན་རང་རིག་ཤུགས་དལ་བ། །ལྷུག་པ་གླེན་པའི་ལྷོད་ཡོད་པ། །རྟོག་པ་ཆུང་ཞིང་རང་བཞིན་དལ། །ལུང་ངག་བྱ་བ་བྲལ་བ་དང་། །ཤེས་རབ་ལྡན་པས་འཛིན་པར་འགྱུར། །ཞེས་སོ། །དེ་ལྟ་བུའིསློབ་མ་དེས་བླ་མ་ལ་བདག་ད་སྟེ་ལོ་བདུན་ནམ་ལྔའམ་གསུམ་ན་དབང་བསྐུར་བར་ཞུ། །ཞེས་རིན་པོ་ཆེ་ལ་སོགས་པའི་མཎྜལ་ཕུལ་ཞུའོ། །དེ་ནས་བླ་མས་གནང་ནས་རང་གི་སྦྱོར་བ་རྫོགས་པར་བྱས་ནས་དེའི་དུས་སུ་ཞུའོ། །དེ་ཡང་ཐལ་འགྱུར་ལས། དབང་ནི་རྣམ་པ་བཞི་ཡིས་ཀྱང་། །སྐལ་པར་ལྡན་པ་སྨིན་པར་བྱ། །སྤྲོས་བཅས་ཉིད་དང་སྤྲོས་མེད་དང་། །ཤིན་ཏུ་སྤྲོས་པ་མེད་པ་ཉིད། །དེ་བཞིན་རབ་ཏུ་སྤྲོས་མེད་ཉིད། །དབྱེ་བ་བཞིའི་ཚུལ་གྱིས་ནི། །དད་ལྡན་རང་རྒྱུད་སྨིན་པར་བྱེད། །ཅེས་པས། དེ་ནས་བླ་མས་སྤྲོས་བཅས་ཀྱི་དབང་རྡུལ་ཚོན་ལ་བརྟེན་ནས་བསྐུར་རོ། །དབང་དེ་རྣམས་རྒྱུད་དེ་ཉིད་ལས་བྱུང་སྟེ། སྤྲོས་བཅས་ཀྱི་དོན་དུ་བསྙེན་པ་སྒྲུབ་པ་ཉེ་བར་བསྙེན། མཚན་ཉིད་ཚང་བའི་བླ་མས་བྱ། གཞན་ཡང་སའི་ཆོ་ག་དང་། །སྟ་གོན་ཐིག་དང་ཚོན་བཀྱེ་བ། །རྒྱུད་ལས་བྱུང་པའི་དཀྱིལ་འཁོར་བཞེངས། །དེ་ནས་དབང་བསྐུར་ཆོ་ག་ཡང་། །ཉན་ཐོས་ཐེག་པ་ནས་རྩམ་སྟེ། །རིམ་པ་བརྒྱད་པོ་རྫོགས་བྱས་ནས། །རྫོགས་ཆེན་རིག་པའི་རྩལ་དབང་བསྐུར། །དེ་དག་སོ་སོའི་དགོངས་པ་དང་། །འཇུག་ཅིང་ནུས་པ་ཁྱད་པར་བཤད། །ཅེས་སོ། །དེ་དུས་ན་དམ་ཚིག་དང་། སྡོམ་པ་འབེབས་པ་དང་། རྗེས་གནང་སྦྱིན་པར་བྱའོ། །དེ་ནས་སློབ་མས་ཡོན་དབུལ་དགའ་སྟོན་ལ་སོགས་པ་བྱའོ། །ཡང་དེ་ཉིད་ལས། བླ་མ་དང་ནི་བླ་མའི་འཁོར། །དེ་བཞིན་རང་གི་རྡོ་རྗེ་སྤུན། །གཅིག་དང་གཉིས་དང་གསུམ་དག་གི །ཡང་ན་བརྒྱ་སྟོང་གྲངས་མེད་ལ། །ཚོགས་ཀྱི་དགའ་སྟོན་སུས་བྱས་པ། ། སྟོན་མོ་ཡོན་དང་བཅས་པ་ཡི། །རྣལ་འབྱོར་པ་རྣམས་མགུ་བྱས་ན། །ལེགས་པ་ཐམས་ཅད་འགྲུབ་པ་དང་། །ཉེས་པ་ཀུན་ལས་གྲོལ་འགྱུར་རོ། །ཞེས་སོ། །དེ་ནས་ཟླ་བ་ཙམ་ལོན་པ་དང་། སྤྲོས་མེད་ཀྱི་དབང་ལ་མཎྜལ་བུམ་པ་ལ་བརྟེན་ནས་དབང་བསྐུར་བ་ནི། སྤྲོས་མེད་དང་ལྡན་འཇུག་ཕྱིར་སྨིན། སྤྲོས་པ་མེད་པའི་དབང་ཆོག་ནི། །མཎྜལ་བུམ་པ་ལ་བརྟེན་ནས། །ཚིགས་སུ་བཅད་པའི་དབང་སྦྱིན་བྱ། ཞེས་པ་ལ་སོགས་པ་ལུང་བསྟན་ལ་སོགས་པ་བྱས་ནས། ཡང་ཡོན་དབུལ་དང་དགའ་སྟོན་ལ་སོགས་པ་བྱ། དེ་ནས་ཤིན་ཏུ་སྤྲོས་པ་མེད་པའི་དབང་བརྡ་དང་རྟེན་འབྲེལ་ལ་བརྟེན་ནས་དབང་བསྐུར་ལ། འདིའི་དུས་ན་ཁྱད་པར་གྱི་དཀྱིལ་འཁོར་ལ་འཇུག་པར་བྱ།